ΣΥΛΛΟΓΟΣ ΦΙΛΩΝ ΚΕΝΤΡΟΥ ΧΑΡΑΚΑΣ 14-02-2024 ΥΓΕΙΑΣ ΧΑΡΑΚΑ Αρ. Πρ. 59 ΧΑΡΑΚΑΣ 70010 Προς ΔΗΜΟΣ ΑΡΧΑΝΩΝ-ΑΣΤΕΡΟΥΣΙΩΝ ΥΠΟΥΡΓΟ ΥΓΕΙΑΣ catherinehausner@gooflemail.com Κ.Άδωνι Γεωργιάδη Τηλ: 6982439689, 6983032017

ΘΕΜΑ: Η Επερώτηση του Βουλευτή του Κ.Κ.Ε. κ. Μ. Συντυχάκη στη Βουλή προς τον Υπουργό Υγείας για « Για τα οξυμένα προβλήματα στο Κέντρο Υγείας Χάρακα του Δήμου Αρχανών-Αστερουσίων »

Αξιότιμε κ. Υπουργέ

Στα τεκμηριωμένα στοιχεία που σας κατέθεσε ο Βουλευτής του Νομού μας κ.Συντυχάκης ,σχετικά με τα προβλήματα που αντιμετωπίζει το ΚΥ Χάρακα και στις στοχευμένες ερωτήσεις του, δεν απαντήσατε καθόλου ή καταφύγατε σε υπεκφυγές.

Στην ανάγνωση του υπηρεσιακού σημειώματος της 7ης ΥΠΕ που χρησιμοποιήσατε , διαπιστώσαμε πολλές ανακρίβειες και αποκομίσαμε την εντύπωση ότι δεν είχατε γνώση ή αγνοείτε συνειδητά την γεωγραφική και γεωμορφολογική ακριτική περιοχή στην οποία λειτουργεί το ΚΥ Χάρακα και πολύ περισσότερο των αντικειμενικών κοινωνικοοικονομικών συνθηκών που επικρατούν σε όλο τον πληθυσμό αναφοράς του.

Σε ότι αφορά την ενήμερωση σας απο την 7η ΥΠΕ

-Ο πληθυσμός αναφοράς του ΚΥ Χάρακα δεν είναι 10.000χιλ , αλλά ανέρχεται σε 14.800 χιλ. και διπλασιάζεται την θερινή περίοδο -Στο Δήμο Αρχανών – Αστερουσίων λειτουργεί μόνο το ΚΥ Χάρακα και τα 6 Περιφερειακά Ιατρεία, που εξυπηρετούν μια εκτεταμμένη περιοχή με δύσβατα ορεινά χωριά (Οροσειρά Αστερουσίων , εντεταγμένη στη Βιόσφαιρα της UNESCO) και απομακρυσμένους παραλιακούς οικισμούς των δημ. ενοτ. Κόφινα του Δήμου Γόρτυνας και Αστερουσίων του Δήμου Αρχανών –Αστερουσίων. Συχνή και η προσέλευση ασθενών από όμορους Δήμους και κοινότητες αναφοράς άλλων ΚΥ. -Ο αριθμός των νοσηλευτών είναι 7 και όχι 10 -Οι μετακινήσεις γιατρών απο το ΚΥ Χάρακα σε άλλες δομές υγείας, δεν έγιναν για την κάλυψη επιτακτικών αναγκών –όπως ισχυριστήκατε- αλλά με παρέμβαση ημετέρων Βουλευτών προς εξυπηρέτηση πελατειακών σχέσεων Επιτακτική ανάγκη γενικών γιατρών , έχει το ΚΥ Χάρακα , αλλά μετακινήσεις απο άλλα ΚΥ δεν έχουν γίνει -Η 7η ΥΠΕ δεν κατέβαλλε καμία απολύτως προσπάθεια να καλύψει τις κενές θέσεις γενικών γιατρών που έχουν παραιτηθεί εδώ και πολλά χρόνια , παρά τα συνεχή αιτήματα μας. Στις 14-03-2023 σε συνάντηση φορέων της περιοχής μας , στο κατεπείγον αίτημα μας για την προκύρηξη θέσεων γενικών γιατρών , ο Υποδιοικητής της 7η  ΥΠΕ μας παρέπεμψε στους Βουλευτές του Νομού μας.

-Αναφορικά με την αναβάθμιση της κτηριακής υποδομής του ΚΥ Χάρακα , ουδεμία προσπάθεια είχε καταβληθεί απο την 7η ΥΠΕ για την νομιμοποίηση του, απαραίτητη προυπόθεση για την ένταξη του σε χρηματοδοτικό εργαλείο -Την νομιμοποίηση –τακτοποίηση , υλοποίησε ο Δήμος Αρχανών – Αστερουσίων το 2021 κατόπιν Προγραμματικής Σύμβασης με την 7η ΥΠΕ -Άρνηση , υπήρξε απο την πλευρά της 7η ΥΠΕ στην πρόταση νέας σύναψης Προγραμματικής Σύμβασης του Δημάρχου Αρχανών- Αστερουσίων ( στην συνάντηση 14-03-2023) για να εντάξει το ΚΥ Χάρακα σε προγραμμα Leader ,στην Αναπτυξιακή Ηρακλείου της οποίας είναι και Πρόεδρος.

Το ΚΥ Χάρακα κ. Υπουργέ δεν εντάχθηκε στο Ταμείο Ανάκαμψης απο υπαιτιότητα της 7ης ΥΠΕ, που ενώ είχε το φάκελο της κτηριακής τακτοποίησης απο το Μάρτιο του 2023 , δεν προέβει στην διαδικασία εκπόνησης της συμπληρωματικής μελέτης Στατικής Επάρκειας, παρά τις διαβεβαιώσεις του Διοικητή της 7η ΥΠΕ προς την Δ/νση του ΚΥ 09-08-2023 «έχουμε ξεκινήσει τις διαδικασίες για την εκπόνηση μελέτης Αναβάθμισης του κτηρίου συνολικά , στην οποία προβλέπεται και η αναδιαρρύθμιση του περιβάλλοντα χώρου» Στη σαφή ερώτηση του κ. Συντυχάκη , αν το ΚΥ Χ : «Θα ενταχτεί στο Ταμείο Ανάκαμψης , θα ανασκευαστεί με όλες τις σύγχρονες προδιαγραφές ;» δεν δώσατε καμία απάντηση

**Την ίδια ερώτηση σας υποβάλλει σύσωμος ο πληθυσμός της ακριτικής και υποβαθμισμένης περιοχής μας . Αναμένουμε ξεκάθαρη απάντηση.**

ΟΙ δηλώσεις σας ως προς την έλλειψη γιατρών: «Υλοποιούμε τον προσωπικό γιατρό . Ο προσωπικός γιατρός δεν υλοποιήται για να λέμε γενικά ότι έχουμε γιατρό στην Ελλάδα προσωπικό γιατρό . Υλοποιήται γιατί η κατά βάσιν παροχή προτωβάθμιας φροντίδας υγείας στη Ελλάδα δεν πρέπει να είναι το κέντρο υγείας πρέπει να είναι ο προσωπικός γιατρός »

Κύριε Υπουργέ , η υλοποίηση του καθιερωμένου και δοκιμασμένου θεσμού του «προσωπικού γιατρού» όπως λειτουργεί εδώ και πολλές δεκαετίες στα προηγμένα κοινωνικά συστήματα υγείας ευρωπαϊκών χωρών , δεν μπορεί να εφαρμοστεί κατ’ εντολή, ούτε με την μαγική ράβδο στην Ελλάδα. Προϋποθέτει απαραίτητες υποδομές και θεμελιακή αναδιοργάνωση του ΕΣΥ, που καμία κυβέρνηση έως σήμερα δεν τόλμησε να επιχειρήσει.

Η υποβάθμιση , η μη 24ωρη λειτουργία του απομακρυσμένου απο το Ηράκλειο( 45χιλ) ΚΥ Χ και η μεγάλη απόσταση –του κάκιστου οδικού δικτύου- σε άλλα ΚΥ του Νομού μας, θα έχει δραματικές συνέπειες για την υγεία και με ολέθριο κοινωνικό –οικονομικό τίμημα, για τον δοκιμαζόμενο του κατά πλειοψηφία αγροτοκτηνοτροφικού πληθυσμού της περιοχής μας.

Οι δηλώσεις σας , προμηνύουν την αποδόμηση και ισοπέδωση της λειτουργίας του ΚΥ την υποτίμηση της ζωτικής σημασίας των προσφερομένων υπηρεσιών της ΠΦΥ που μόνο το ΚΥ και τα Π.Ι. του παρέχουν , με την επιβολή της κατά φαντασίας αντικατάστασης τους απο τον ανύπαρκτο προσωπικό γιατρό, που με τόσο ζήλο προβάλλετε.

Λόγω της προσωπικής μου εμπειρίας και γνώσης, μετά απο 40 χρόνια υπηρεσίας στο γερμανικό σύστημα υγείας , δηλώνω απερίφραστα, ότι το μοντέλο του προσωπικού γιατρού που πιστεύετε ότι « εφαρμόζεται» στα αστικά κέντρα, είναι μια παρωδία του γερμανικού θεσμού ( ή άλλου ευρωπαϊκού ), με μόνη εφαρμογή και υπευθυνότητα ,κατά κύριο λόγο την συνταγογράφηση , και μετά απο μαρτυρίες ασθενών , με αναμονή ενός μήνα. Στην δε επαρχία, και δη απομακρυσμένης απο το αστικό κέντρο , ο θεσμός είναι ανύπαρκτος , ανεφάρμοστος και ουτοπιστικός.

Έχουμε, όπως είπατε στη Κρήτη μεγάλη εγγραφή στους προσωπικούς γιατρούς. Ναι, υπάκουσαν στο κάλεσμα εγγραφής , χωρίς καν να γνωρίζουν τι σημαίνει προσωπικός γιατρός , μετά απο συνεχή απειλητική προτροπή των ΜΜΕ «ότι θα διακοπεί η συνταγογράφηση όσων δεν εγγραφούν στον προσωπικό γιατρό» Ναι, επέλεξαν ανάμεσα στους 8 γενικούς γιατρούς του ΚΥ τους μόνους της εκτεταμένης περιοχής μας. Ο μεγάλος αριθμός των εγγεγραμένων στον προσωπικό γιατρό , αποτελεί πρόφαση, θεωρία και όχι απόδειξη στοιχειώδους εφαρμογής του θεσμού.

Στην καθημερινή λειτουργία του ΚΥ, οι ασθενείς που προσέρχονται , δεν έχουν την δυνατότητα όχι μόνο να επιλέξουν τον προσωπικό τους γιατρό, αλλά ούτε καν να επικοινωνήσουν μαζί του. Και ο λόγος ; Ασφαλώς όχι λόγω έλλειψης βούλησης του εκάστοτε γιατρού . Με 7 εφημερίες μηνιαίως και κατά συνέπεια 7ημέρες απουσίας τους απο το ΚΥ και ΠΙ, πώς είναι δυνατόν να λειτουργήσει ο προσωπικός γιατρός;

Δηλώσατε: «Μπορεί ο κάθε συμπολίτης μας να πηγαίνει στο Κέντρο Υγείας και να περιμένει στην ουρά ή να στέλνει mail στον προσωπικό του γιατρό και να έρθει να τον εξετάσει .Είναι υποχρεωμένος να κάνει αυτή τη δουλειά»

Κύριε Υπουργέ, η δήλωση αυτή προκάλεσε και προκαλεί σε όλο τον πληθυσμό της περιοχής μας απροκάλυπτα αρνητικά συναισθήματα και εκλαμβάνεται σαν συνειδητός εμπαιγμός ή σαν πλήρη άγνοια των κοινωνικών συνθηκών της αγροτικής περιοχής μας , αλλά και του τρόπου λειτουργίας της Π.Φ.Υ Διερωτηθήκατε : α)Ποιο το ποσοστό των εξοικειωμένων συντοπιτών μας με την τεχνολογία με το ηλεκτρονικό ταχυδρομείο; β)Σε ποιο προσωπικό γιατρό θα απευθυνθεί με mail; Σε εκείνο του ΠΙ που απαγορεύεται να απουσιάσει απο το ιατρείο του ,ή εκείνο του ΚΥ που η απομάκρυνση του απο την θέση εργασίας του επιτρέπεται μόνο στα επείγοντα περιστατικά, για να συνοδεύσει ασθενή με το ασθενοφόρο στις μεταφορές ασθενών προς το Κ.Υ. και Νοσοκομεία; ή στον μοναδικό εναπομείναντα γιατρό στο ΚΥ; Και ποιός απο αυτούς **«πληρώνεται αδρά»** όπως ισχυριστήκατε στη Βουλή; ΟΙ προνομιούχοι των αστικών δομών ίσως , όχι οι υπηρετούντες στα ΚΥ και ιδιαίτερα του Χάρακα με την επιπρόσθετη επιβάρυνση των ακριβών καυσίμων για 90χιλ καθημερινά, απο τον τόπο κατοικίας τους το Ηράκλειο έως το ΚΥ.

Και συνεχίζετε: Δεν είμαστε στην εποχή που όποιος έχει το οτιδήποτε πρέπει να πηγαίνει στο νοσοκομείο ή στο Κέντρο Υγείας . Εχουμε γυρίσει σελίδα τώρα . Εχουμε τον προσωπικό γιατρό για αυτή τη δουλειά και τον πληρώνουμε και αδρά. Άρα , ο πρώτος στόχος είναι να πηγαίνουν λιγότεροι στα ΚΥ

Ερωτάστε κ. Υπουργέ: **Άν ο πληθυσμός των 15.000χιλ. κατοίκων , ενηλίκων , υπερηλίκων , παιδιών , δεν πηγαίνει στο ΚΥ της περιοχής του , που θα πηγαίνει; Υποδείξατε εσείς τους διαθέσιμους προσωπικούς γιατρούς σε απόσταση λιγότερη των 45χιλ.**

Ολοκληρώντας είπατε: Αφού θα πηγαίνουν λιγότεροι στα κέντρα υγείας και στα νοσοκομεία , δεν θα είναι όλα τα κέντρα υγείας εικοσιτετράωρης λειτουργίας . Γιατί πρώτα απ’όλα δεν πρέπει να είναι και δεύτερο , γιατί δεν μπορούνε να είναι

**Στο ΚΥ Χάρακα κ. Υπουργέ δεν θα πηγαίνουν στο μέλλον λιγότεροι ασθενείς λόγω έλλειψης εναλλακτικής δυνατότητας , κατά συνέπεια εσείς τι σκοπεύετε να πράξετε; Αν το ΚΥ Χάρακα οδηγηθεί σε περιορισμένη λειτουργία, η αποχώρηση των γιατρών του είναι βέβαιη και τελικά το κλείσιμο του αναπόφευκτο. Αυτό είναι ένα ορατό και εφιαλτικό σενάριο για τον ευάλωτο πληθυσμό των 52 χωριών που δοκιμάζεται συνεχώς . Η διαχρονικά αντικειμενική υποβαθμιση των δύο δημοτικών ενοτήτων Κόφινα και Αστερουσίων, συνεχίζεται με τον πλεον επιθετικό τρόπο. Το βιώνουν οι κάτοικοι τους ιδιαίτερα τους τελευταίους μήνες . Η περιορισμένη λειτουργία του ΚΥ και ΠΙ ή το κλείσιμο τους σφραγίζει την οριστική απαξίωση της περιοχής, τον βέβαιο μαρασμό και ερημοποίησης της.**

Τέλος , στη παρατήρηση του Βουλευτή του ΚΚΕ κ. Συντυχάκη « Εμείς θεωρούμε ρεαλιστικό ότι συμφέρει τον λαό » απαντήσατε « όχι ρεαλιστικό είναι ότι μπορεί να γίνει» Η δήλωση σας , είναι μια κατάφωρη αντίφαση, η αντικατάσταση του ΚΥ με την επιβολή του ανύπαρκτου προσωπικού γιατρού δεν είναι ρεαλιστική και όχι μόνο δεν συμφέρει τον λαό, αλλά είναι καταστροφική.

**Οχι κ. Υπουργέ, η αντικατάσταση του ΚΥ και ΠΙ με εικονικούς προσωπικούς γιατρούς δεν είναι ρεαλιστική , δεν το επιτρέπουν οι αντικειμενικές συνθήκες. Το επιχείρημα αλλαγής σελίδας , είναι μια κενοφανής πρόταση, είναι μια σκλήρη πολιτική απόφαση, εις βάρος του πληθυσμού της περιοχής μας, είναι απαξιώση της ζωής τους , θέτει σε κίνδυνο την υγεία τους , το πολυτιμότερο αγαθό του ανθρώπου που υποβαθμίζεται σε εμπορεύσιμο είδος, προνόμιο των ευπόρων και των δυνατών , είναι η αδιάσειστη απόδειξη της έλλειψης πολιτικοκοινωνικής ενσυναίσθησης της Πολιτείας έναντι των αδυνάτων.**

Με εκτίμηση

Κατερίνα Χάουσνερ

Πρόεδρος του Δ.Σ

Το Δ.Σ. του ΣΦΚΥΧ